得王介甫常州書
作者：梅堯臣
朝代：宋

paragraphs: 斜封一幅竹膜紙，上有文字十七行。
字如瘦棘攢黑刺，文如溫玉爛虹光。
別時春風吹榆莢，及此已變蒹葭霜。
道途與弟奉親樂，後各失子懷悲傷。
到郡紛然因事物，舊守數易承蔽藏。
搜姦證繆若治絮，蚤虱盡去煩爨湯。
事成條舉作書尺，不肯勞人魚腹將。
魚沉魚浮任所適，偶能及我爲非常。
勤勤問我詩小傳，國風纔畢葛屨章。
昔時許我到聖處，且避俗子多形相。
未即寄去慎勿怪，他時不惜傾箱囊。
知君亦欲此從事，君智自可施廟堂。
何故區區守黄卷，蠹魚尚恥親芸香。
我今正值雁南翔，報書與君倒肺腸。
直須趁取筋力强，炊粳烹鱸加桂薑。
洞庭綠橘包甘漿，舊楚黄橙綿作瓤。
東山故遊携舞孃，不飲學舉黄金觴。
谿如罨畫水泱泱，刺船靜入白鷺傍。
菱葉已枯鏡面凉，月色飛上白石牀。
坐看魚躍散星芒，左右寂寂夜何長。
烏棲古曲傳吳王，千年萬年歌未央。
莫作腐儒針膏肓，莫作健吏繩餓狼。
儻如龔遂勸農桑，儻如黄霸致鳳皇。
來不來，亦莫愛嘉祥。